Alex Ștefănescu - 6 noiembrie 1947 - 25 februarie 2024

Critic și istoric literar, romancier, dramaturg, jurnalist, producător de emisiuni TV și scenarist (serialul de teatru TV în 12 episoade Căsătorie imposibilă, în regia lui Silviu Jicman, difuzat în 2000), Alex Ștefănescu s-a născut la 6 noiembrie 1947, la Lugoj. A urmat școala primară și liceul Petru Rareș din Suceava (1954-1965), apoi a fost licențiat al Facultății de Limba și Literatura Română a Universității din București (1970). Membru al Uniunii Scriitorilor din 1977 și colaborator la redacțiile publicațiilor Tomis, România liberă, Magazin. Din 1990 este redactor la România literară, iar în 1995 devine redactor-șef. La sfârșitul anului 1994 înființează o editură particulară, Mașina de scris, condusă de soția sa, Domnița Ștefănescu.

Autor a mii de articole și a 30 de cărți, autorul rămâne cunoscut pentru monumentalul volum Istoria literaturii române contemporane (1941– 2000), premiul Uniunii Scriitorilor în 2005, respectiv Eminescu, poem cu poem. Antumele si postumele (2 vol., 2019). Criticul s-a bucurat astfel de un mare succes de public, reușind să intermedieze și să popularizeze, în scris și la TV, cu umor și competență literatură în rândul cititorilor.

Emisiunea Un metru cub de cultură, difuzată de Realitatea TV, i-a adus Premiul APTR pentru talk-show-uri în 2004, iar o altă emisiune, realizată pentru TVR Cultural în perioada 2007-2009, Istoria literaturii române contemporane povestită de Alex Ștefănescu (62 de ediții), i-a adus același premiu pentru emisiuni culturale, în 2008. În perioada 2009–2011, a prezentat, săptămânal, emisiunea Tichia de mărgăritar (Cărțile pe care le-am parcurs constituie un carnaval al prostiei omenești, al prostiei care stă ascunsă în fiecare om, prost sau inteligent, și asteaptă să se manifeste cu exuberanță), iar în anii 2011–2012, tot pentru TVR Cultural, emisiunea Iluminatul public, dedicată cărților valoroase publicate după 1989.

Din anul 2019 a început colaborarea cu postul religios Trinitas, fiind prezentatorul emisiunilor Pagini despre satul românesc, respectiv Lecția de literatură (2020). Pentru activitatea editorială desfășurată în acești ani, i s-au conferit mai multe diplome din partea BOR: Diploma omagială Sfântul Ioan Gură de Aur (2015), Diploma şi medalia Sfinţirii Catedralei Naţionale şi Diploma omagială a anului 2018, iar în anul 2019 Diploma omagială a anului 2019 şi Ordinul Sfântul Ierarh Martir Antim Ivireanul.

Ultimul mesaj public, de pe pagina personală de Facebook, din 29 ianuarie 2024, s-a circumscris temei morții din poezia Peste vârfuri, de Mihail Eminescu. Moartea, cumplita moarte (din care imaginația populară a făcut o bătrână hidoasă, îmbrăcată în negru − sau, în unele țări, în alb −, cu un craniu acoperit de glugă în loc de cap și cu o coasă în mână) nu are nimic înspăimântător în poezia lui Eminescu. Dimpotrivă. Poetul simte adeseori un dor de moarte, de feminitatea ei abstractă, care i-ar putea alina durerea de a trăi (….).

Florentin Streche

Contents